alexandrainst/scandi-wiki huggingface dataset:
Friðgeir Einar Sigurbjörnsson

Friðgeir Einar Sigurbjörnsson (1896-1983) var hljóðfærasmiður og hljóðfæraviðgerðarmaður búsettur á Akureyri.

Friðgeir fæddist í Svalbarðsseli í Þistilfirði 6. nóv. 1896 og lést á sjúkrahúsinu á Akureyri 27. jan. 1983. Foreldrar hans voru Sigurbjörn Friðriksson og Sabína Jónsdóttir. Eiginkona Friðgeirs var Halldóra Jóhannesdóttir og eignuðust þau fjögur börn.

Friðgeir byrjaði snemma að fást við smíðar og naut hann tilsagnar hjá hagleiksmanninum Birni í Grjótnesi og hjá honum renndi hann marga rokka ásamt öðrum heimilistækjum. Hann fór í frekara smíðanám til Reykjavíkur og hlaut seinna meistararéttindi í húsgagnasmíðum á Akureyri. Hann vann við húsgagnasmíðar til 1948 en þá varð hann að leggjast inn á Kristneshæli um tíma vegna erfiðra veikinda. Á Kristneshæli byrjaði hann smíði á fyrstu hljóðfærunum (um 1950). Eftir að hann útskrifaðist þaðan tók hann til af krafti við hljóðfærasmíði og starfaði við hana ásamt hljóðfæraviðgerðum allt til dauðadags.

Fyrstu hljóðfærin sem hann smíðaði voru kassagítarar en síðar bættust við rafmagnsgítarar, Zither, Kontrabassar og mikið af langspilum. Eins og gefur að skilja var ekki mikið fáanlegt af efni til hljóðfærasmíða á þessum tíma en Friðgeir var úrræðagóður og bjó það til sem vantaði úr öðru fáanlegu efni. Til eru í eigu Gígju dóttur hans smíðamót fyrir rafgítara og kassagítara sem hann gerði. Notaði hann gufu til að sveigja viðinn til eftir þörfum. 

Seinna meir komst hann í samband við þýskt fyrirtæki (C.F. Schuster & Sohn í Erlangen) og gat í framhaldi pantað frá þeim það sem hann vanhagaði um til hljóðfærasmíðinnar. Verkstæði sitt nefndi hann Hljóðfæraiðjan Strengir og fór fljótlega að stimpla á hljóðfærin "Strengir FS". Fyrsta aðstaða hans til smíða var hjá bólstrara sem hafði aðstöðu í innbænum, en fljótlega flutti hann starfsemi sína í skúr norðan við Akureyrarvöll og var þar um tíma. Síðar flutti hann með aðstöðu sína í Rauða húsið sem staðsett var í Skipagötunni þar sem Alþýðuhúsið stendur núna.

Einn af þeim fyrstu sem fékk rafmagnsgítar hjá honum er Svavar Lárusson söngvari frá Norðfirði, en Friðgeir smíðaði rafmagnsgítara fyrir marga tónlistarmenn sem starfandi voru á þessum tíma í vinsælum danssveitum m.a. Bjarka Tryggvason söngvara, Jón Pál Bjarnason jassgítarleikara og Edvin Kaaber gítarleikara.

Fyrsta kontrabassann smíðaði hann fyrir Ingvar Níelsson, þá nema í MA, síðar verkfræðing í Tælandi. Alls smíðaði Friðgeir 4-5 kontrabassa skv. því sem kemur fram í viðtali við Morgunblaðið 1977.

Langspilin sem hann smíðaði fóru víða um heim t.d. til Kanada, Bandaríkjanna, Færeyja, Finnlands, Bretlands, Þýskalands og Nýja Sjálands. Fyrir Savannatríóið smíðaði hann t.d. langspil og þegar frú Vigdís Finnbogadóttir forseti kom í opinbera heimsókn til Akureyrar 1983 var gjöf bæjarins til hennar langspil sem Friðgeir hafði smíðað. Alls smíðaði hann rúmlega 130 langspil.

Friðgeir var mikið í hljóðfæraviðgerðum með hljóðfærasmíðinni og gerði hann við strengjahljóðfæri fyrir aðila í Sinfóníuhljómsveit Íslands, Tónlistarskólann á Akureyri og annað tónlistarfólk á landinu.
Vincenzo

Vincenzo (Kóreska: 빈센조; Binsenjo)  er suður-kóreskur sjónvarpsþáttur.

Suður-kóreskir sjónvarpsþættir
Mazar-i-Sharif

Mazar-i-Sharif eða Mazar er fjórða stærsta borg Afganistans og höfuðstaður Balkh-héraðs. Hún er í norðurhluta landsins, nálægt Úsbekistan og Tadsíkistan og búa þar um 500.000 manns. Borgin er þekkt fyrir líkneski sín og íslamska og helleníska byggingarlist. Borgin liggur lágt miðað við afganskar borgir og er í 357 metrum. Hún er eina afganska borgin sem hefur lestarsamgöngur til annars lands; Úsbekistan.

Mazar var notuð sem bækistöð Sovétmanna í stríði þeirra í Afganistan gegn Mujahideen-skæruliðum. Borgin var friðsæl í mörg ár þar til Talibanar komu, þeir stjórnuðu þar 1998-2001 en Norðurbandalagið, bandalag stríðsherra náðu borginni með hjálp NATÓ. Grimmilegar atfökur voru á báða bóga. Talibanar náðu borginni svo aftur árið 2021.

Borgir í Afganistan
Sögusvið

Sögusvið er sögutími og landfræðileg staðsetning í frásögn, hvort sem er í skáldskap eða fræðiritum. Sögusviðið myndar samhengi og bakgrunn sögunnar. Sögusviðið getur falið í sér vísanir til sérstakrar menningar, sögulegs tímabils, landfræði og tíma. Sögusvið er sérstakur frásagnarþáttur, sem er hluti af uppbyggingu frásagnarinnar, ásamt fléttu, persónusköpun, söguefni og frásagnarhætti.

Söguheimur er sérstök tegund sögusviðs þar sem mikil vinna er lögð í að skapa nýtt eða óvenjulegt samhengi og þróa það síðan áfram í mörgum sögum. Slíkir söguheimar eru eitt af því sem einkennir furðusögur.

Frásagnarþættir
Fríholt

Fríholt, fender eða þybba er belgur sem hengdur er á síðu skips til að verja það hnjaski þegar lagt er að bryggju eða öðrum bátum. Í dag eru fríholt yfirleitt loftfylltir belgir úr gúmmílíki eða plasti, frauðplastkubbar eða bíldekk; en áður fyrr voru þau fléttuð úr reipum með sérstakri tækni til að skapa mjúkan stuðpúða. Tegund og stærð fríholta veltur á stærð og þyngd bátsins, tegund bryggju og sjávarföllum. Fríholtin eru tekin upp og geymd meðan skipið er á siglingu, og tekin fram þegar lagst er að bryggju. Þau eru stillt eftir hæð kantsins við skipshliðina, og fest með lausum hnút eða sleppihnút. Þegar lagt er að bryggju á minni bátum er algengt að einn eða fleiri bátsverjar hafi laus fríholt í hendi til að setja á milli þar sem báturinn kemur fyrst við kantinn.

Skip
Regnbogagata Seyðisfirði

Regnbogagatan á Seyðisfirði er gatan Bjólfsgata á Seyðisfirði. Gatan liggur frá Hótel Öldunni að Seyðisfjarðarkirkju sem er við enda götunnar. Flestar myndir sem teknar eru af götunni eru teknar í átt að kirkjunni. Gatan er ein mest ljósmyndaða gata á Íslandi. Gatan er verslunargata.

Upphaf Regnbogagötunnar má þakka Margréti Guðjónsdóttur og fleiri Seyðfirðingum sem með sameiginlegu átaki sem hefur orðið að samfélagsverkefni á hverju ári þar sem bæjarbúar og aðrir koma saman og mála götuna. Ein af sérstöðum götunnar eru brotnar hellur sem voru mikil óprýði af áður en gatan var máluð. Bílum var keyrt yfir hellurnar og þær brotnuðu smám saman.

Seyðisfjörður
Sögutími

Sögutími er tími í frásögn og skiptist í innri tíma (atburði sögunnar sjálfrar) og ytri tíma (tíma sögusviðsins). Í þrengri skilningi er sögutími (fr. temps de l'histoire) tíminn sem atburðir sögunnar gerast á meðan frásagnartími (fr. temps du récit) er tími sögumannsins sem segir söguna. Sögutími er líka aðgreindur frá útgáfutíma og upplifunartíma/lestrartíma.

Sem dæmi þá er sögutími (innri tími) kvikmyndarinnar Stjörnustríð: Ný von aðeins nokkrir dagar, en myndin gerist árið 0 BBY sem er ytra tímatal Stjörnustríðsheimsins. Frásagnartími er hins vegar einhvern tíma í fjarlægri framtíð miðað við sögutíma, því við lesum í upphafi myndarinnar að hún gerist „endur fyrir löngu, í fjarlægri vetrarbraut“. Útgáfutími myndarinnar er svo árið 1977, en þeir sem sáu myndina fyrst í kvikmyndahúsum á Íslandi, sem dæmi, sáu hana ekki fyrr en sumarið 1978.

Franski bókmenntafræðingurinn Gérard Genette skilgreindi sögutíma sem tímaröð þeirra atburða sem mynda frásögnina, en frásagnartíma sem niðurröðun þeirra atburða í frásögninni sem getur verið ólínuleg.

Tilvísanir

Bókmenntafræði
Skáldsögur
Tími
Ólínuleg frásögn

Ólínuleg frásögn er frásögn þar sem atburðir eru ekki settir fram í reglulegri tímaröð og sagan hoppar fram og til baka í sögutímanum. Ólínuleg frásögn er aldagömul frásagnartækni sem nýtir sér meðal annars sögu í sögu, endurlit og framlit, samsíða söguþræði, in medias res og fleiri aðferðir til að líkja eftir minningum sögupersóna, skapa óreiðukennda fléttu eða óvæntar söguvendingar.

Fjölmörg dæmi um ólínulega frásögn er að finna í bókmenntasögunni, eins og í Ilíonskviðu þar sem frásögnin hefst í miðri sögu Trójustríðsins og endurminningasögum Sindbaðs sæfara. Módernískir rithöfundar á borð við Virginiu Woolf og Marcel Proust gerðu tilraunir með ólínulegar frásagnir og kvikmyndagerðarfólk tók þessa tækni snemma upp. Þekktir leikstjórar sem hafa notast við ólínulegar frásagnir í kvikmyndum eru meðal annars Alain Resnais, Jean-Luc Godard, David Lynch og Quentin Tarantino.

Frásagnarfræði
Kvikmyndagerð
Spænska karlalandsliðið í körfuknattleik

Spænska karlalandsliðið í körfuknattleik er fulltrúi Spánar í körfuknattleik. Liðið gekk til liðs við FIBA ​​árið 1934 og hefur síðan tekið þátt í 30 úrslitakeppnum Evrópumótsins (1935-2015), 10 úrslitakeppnum HM (1950-2010) og tíu ólympískum sumarleikum (1960-2008). Stærstu afrek liðsins til þessa eru sigur á HM 2006, silfurverðlaunin á ólympíuleikunum 1984 í Los Angeles og 2008 í Peking og gullið á EM 2009, 2011 og 2015. Að auki hefur það unnið sex silfur verðlaun (1935, 1973, 1983, 1999, 2003, 2007) og tvenn bronsverðlaun (1991, 2003) á EM. Spánn er í öðru sæti á heimslista FIBA ​​eftir HM 2010.

Árangur á stórmótum

Ólympíuleikar
 1960: 14.sætir
 1968: 7.sæti
 1972: 1.sæti
 1980: 4.sæti
 1984: Silfur
 1988: 8.sæti
 1992: 9.sæti
 2000: 9.sæti
 2004: 7.sæti
 2008: Silfur
 2012: Silfur
 2016: Brons
 2020 6.sæti

HM
 1950: 9.sæti
 1974: 5.sæti
 1982: 4.sæti
 1986: 5.sæti
 1990: 10.sæti
 199: 10.sæti
 1998: 5.sæti
 2002: 5.sæti
 2006]: Gull
 2010: 6.sæti
 2014: 5.sæti
 2019: Gull

EM
 1936: Silfur
 1959]: 15.sæti
 1961: 13.sæti
 1963: 7.sæti
 1965: 11.sæti
 1967: 10.sæti
 1969: 5.sæti
 1971: 7.sæti
 1973: Silfur
 1975: 4.sæti
 1977: 9.sæti
 1979: 6.sæti
 1981: 4.sæti
 1983: Silfur
 1985: 4.sæti
 1987: 4.sæti
 1989: 5.sæti
 1991: Brons
 1993: 5.sæti
 1995: 6:sæti
 1997: 5.sæti
 1999: Silfur
 2001: Brons
 2003: Silfur
 2005: 4.sæti
 2007: Silfur
 2009: Gull
 2011: Gull
 2013: Brons
 2015: Gull
 2017: Brons
 2022: Gull

Heimildir 
 Web oficial Federación Española de Baloncesto

Karlalandslið í Körfuknattleik
Sekkskjaldlús

Sekkskjaldlús (fræðiheiti: Arctorthezia cataphracta) er blaðlús sem lifir á rótum fjölda jurtategunda. Útbreiðslan er á norðurhluta norðurhvels. Hún er algeng um allt Ísland og jafnframt eina tegund ættarinnar hérlendis. Annað heiti hennar er jarðlús.

Tilvísanir 

Skordýr
Aphididae
Skordýr á Íslandi
Fjalldalafífilslús

Fjalldalafífilslús (fræðiheiti: Macrosiphum gei) er blaðlús sem lifir á fjölda jurtategunda, helst þó af rósaætt (t.d. Geum) og sveipjurtaætt.

Tilvísanir 

Skordýr
Aphididae
Skordýr á Íslandi
Charlie Watts

Charles Robert Watts (fæddur 2. júní 1941 – látinn 24. ágúst 2021) var enskur trommari, best þekktur sem meðlimur The Rolling Stones þar sem hann trommaði í 58 ár; frá 1963 til dauðadags árið 2021. Hann var undir áhrifum frá djassi og túraði sjálfur með sinni hljómsveit the Charlie Watts Quintet eða the Charlie Watts Tentet.

Watts var einnig menntaður sem grafískur hönnuður og hannaði m.a. myndasögur í albúmum Stones. Hann lifði ekki eins villtu lífi og félagar hans í hljómsveitinni en átti um tíma í vandamálum með heróín og áfengisneyslu.

Svipmyndir

Sólóskífur
The Charlie Watts Orchestra – Live at Fulham Town Hall (1986, Columbia Records)
The Charlie Watts Quintet – From One Charlie (1991, Continuum Records)
The Charlie Watts Quintet – A Tribute to Charlie Parker with Strings (1992, Continuum Records)
The Charlie Watts Quintet – Warm and Tender (1993, Continuum Records)
The Charlie Watts Quintet – Long Ago and Far Away (1996, Virgin Records)
The Charlie Watts-Jim Keltner Project (2000, Cyber Octave Records)
The Charlie Watts Tentet – Watts at Scott's (2004, Sanctuary Records)
The ABC&D of Boogie Woogie – The Magic of Boogie Woogie (2010, Vagabond Records)
The ABC&D of Boogie Woogie – Live in Paris (2012, Eagle Records)
Charlie Watts meets the Danish Radio Big Band (Live at the Danish Radio Concert)

Enskir trommarar
Mjaðurtarlús

Mjaðurtarlús (fræðiheiti: Macrosiphum cholodkovskyi) er blaðlús sem lifir aðallega á mjaðurtarættkvísl (Filipendula).

Tilvísanir 

Skordýr
Aphididae
Skordýr á Íslandi
Beðjuknattmor

Beðjuknattmor (fræðiheiti: Sminthurus viridis) er stökkmorstegund sem er upprunnin frá Evrópu, en finnst nú víða um heim.

Tilvísanir 

Liðdýr
Mordýr
Frerakengmor

Frerakengmor (fræðiheiti: Entomobrya nivalis) er stökkmorstegund sem er með heimsútbreiðslu. Í bol hennar er mikið af frostvarnarefnum.

Tilvísanir 

Liðdýr
Mordýr
Skýþar

Skýþar (úr grísku Σκύθης, Σκύθοι) voru hirðingjaþjóð sem bjó í Evrasíu á svæði sem nefndist Skýþía og náði yfir Mið-Asíu og hluta Austur-Evrópu frá 7. öld til 3. aldar f.o.t. Hnignun þeirra stafaði af átökum við Akkamenída og Makedóna. Að lokum lögðu Sarmatar, sem voru skyld þjóð, lönd þeirra undir sig, og Alanar lögðu svo lönd Sarmata undir sig. Skýþar eru taldir hafa verið írönsk þjóð sem talaði íranskt mál og trúarbrögð þeirra voru skyld frumírönskum trúarbrögðum. 

Skýþar voru með fyrstu miðevrópsku hirðingjaþjóðunum sem börðust á hestbaki. Þeir tóku við af Kimmeríum sem ráðandi afl á sléttunum í Mið-Asíu á 8. öld f.o.t. Veldi þeirra hefur verið kallað fyrsta miðasíska hirðingjastórveldið.

Eftir þeirra daga var heiti þeirra notað yfir ýmsar evrasískar þjóðir sem ekkert áttu skylt við þá, eins og Húna, Gota, Tyrkneskar þjóðir, Avara, Kasara og aðra hirðingja. 

Skýþar
Langfætlur

Langfætlur (Opiliones) eru ættbálkur áttfættla sem finnast í öllum heimsálfum nema Suðurskautslandinu. Staðfestar eru yfir 6.600 tegundir en þær gætu verið nálægt 10.000. Þeim skyldastir eru mítlar meðal áttfætla en langfætlum er stundum ruglað við köngulær. Bolur þeirra er ekki eins tvískiptur og hjá köngulóm og þær hafa par augna meðan köngulær hafa 3-4 pör. Langfætlur hafa ekki silkikirtla, spinna ekki þræði og vef og hafa ekki eiturkirtla. Fjórar tegundir þekkjast á Íslandi og er langleggur þekktust.

Langfætlur éta ýmislegt og er það misjafnt eftir tegundum. Sumar ráðast á lítil skordýr, sumar éta plöntur og sveppi og aðrar lifa á hræjum. Flestar eru virkar á nóttunni.

Tenglar
Náttúrufræðistofnun - Langfætlur

Áttfætlur
Hafþór Júlíus Björnsson

Hafþór Júlíus Björnsson (fæddur 26. nóvember 1988) er íslenskur kraftlyftingarmaður og leikari. Hafþór lék persónuna Gregor Clegane, öðru nafni „fjallið“, í síðustu fimm þáttaröðum sjónvarpsþáttanna Game of Thrones á HBO. Hann er einnig fyrrverandi atvinnumaður í körfubolta.

Íþróttaferill

Körfubolti
Hafþór fæddist í Reykjavík og byrjaði körfuboltaferil sinn árið 2004 með Breiðabliki og flutti svo til FSu árið 2005. Hann fór til KR í úrvalsdeildinni 2006 áður en hann sneri aftur til FSu árið 2007. Hann hjálpaði FSu að komast í úrvalsdeildina en ferill hans styttist árið 2008 vegna endurtekinna meiðsla á ökkla. Í kjölfarið hóf hann feril í kraftlyftingum.

Kraftlyftingar
Hafþór vann sterkasta manninn á Íslandi árið 2010, og sterkasta mann Íslands árið 2011. Hann vann sterkasta mann Evrópu 2014, afrek sem hann endurtók 2015, 2017, 2018 og 2019. Hann vann gull á Arnold Strongman Classic árið 2018 , 2019 og 2020. Hafþór keppti fyrst í sterkasta manni heims árið 2011 og varð í sjötta sæti. Hann vann þrjú brons og þrjú silfurverðlaun í næstu sex tilraunum sínum áður en hann var krýndur meistari árið 2018. Hann er sá fyrsti sem hefur unnið Arnold Strongman Classic, sterkasta mann Evrópu og sterkasta mann heims á sama almanaksári.

Í maí 2020, lyfti Hafþór 501 kílóum, sem er met, í líkamsræktarstöð sinni á Íslandi.

Íslenskir kraftlyftingamenn
Íslenskir leikarar
Twitch

Twitch er bandarísk streymisveita sem streymir beinum útsendingum af tölvuleikjum og öðru efni. Það er rekið af Twitch Interactive, dótturfyrirtæki Amazon.com. Einnig er hægt að flokka Twitch undir samfélagsmiðil líkt YouTube en aðgangur að veitunni er ókeypis. Margir tölvuleikjaspilarar stunda það að streyma beinum útsendingum á veitunni. Um 15 milljón manns streyma beinum útsendingum þar daglega. 

Streymið opnaði í júní 2011. Í október 2013 hafði miðillinn 45 milljón notendur. Árið 2014 keypti Amazon.com Twitch.

Þekktir notendur 
Sem dæmi um þekkta notendur eru:

 xQcOw
 SypherPK
 loltyler1 
 NICKMERCS
 Rubius
 DrLupo
 Sykkuno

Á Íslandi er frægasti notandinn Rauðvín og klakar sem hafa einnig samnefnda þætti á Stöð 2 Esport.

Tenglar 

 Heimasíða Twitch

Samfélagsmiðlar
Vefsíður
Stofnað 2011
Streymisveitur
Arna Sigríður Albertsdóttir

Arna Sigríður Albertsdóttir (fædd 8. júní 1990) er íslensk handahjólreiðakona. Eftir að hafa æft fjölda íþrótta í æsku byrjaði hún að hjóla eftir að hafa lamast í skíðaslysi árið 2006. Árið 2015 varð hún fyrsti íslenski íþróttamaðurinn til að keppa á heimsmeistaramóti á vegum Alþjóða Hjólreiðasambandsins og árið 2021 varð hún fyrsti Íslendingurinn til að taka þátt í handahjólreiðum á Ólympíuleikum fatlaðra.

Ævi

Fyrstu ár
Arna Sigríður er fædd og uppalin á Ísafirði þar sem hún æfði fótbolta, sund og skíði. Sumarið 2006 lék hún með meistaraflokki BÍ/Bolungarvíkur í 1. deild kvenna í knattspyrnu.

Slysið
Þann 30. desember 2006, þegar hún var í skíðaæfingarferð í Geilo í Noregi, lenti Arna Sigríður útaf brautinni og hafnað á tré með þeim afleiðingum að hún hryggbrotnaði og lamaðist fyrir neðan mitti.

Hjólreiðar
Nokkrum árum eftir slysið flutti hún til Reykjavíkur og hóf þjálfun hjá Fannari Karvel einkaþjálfara. Í kjölfarið á því hóf hún stund á handahjólreiðum. Arna Sigríður keppti fyrst í handahjólreiðum haustið 2014. Árið 2015 varð hún fyrsti íslenski hjólreiðamaðurinn til að taka þátt í heimsmeistaramótinu í UCI Para-hjólreiðum á vegum. Í mars 2016 varð hún fyrst í götuhjólreiðum og önnur í tímatöku á móti í Abú Dabí sem tilheyrði Evrópumótaröðinni.

Í ágúst og september 2021 keppti hún í handahjólreiðum á Ólympíumótum fatlaðra í Tókýó í Japan. Í keppni í tímatöku í flokki H 1-3 sem fram fór 31. ágúst lenti hún í ellefta sæti. Í keppni í götuhjólreiðunum sem fram fór 1. september endaði Arna í fimmtánda sæti.

Myndir

Heimildir

Ytri tenglar
Prófíll  hjá Alþjóða Ólympíusambandinu
Prófíll hjá Knattspyrnusambandi Íslands

Fólk fætt árið 1990
Íslenskir hjólreiðamenn
Garðfætla

Garðfætla (fræðiheiti; Lithobius forficatus) er margfætlutegund sem er upprunnin frá Evrópu, en finnst nú víða um heim, þar á meðal Íslandi.

Hún er rándýr og notar ummyndaða framleggi með eiturkirtlum til að ráða niðurlögum bráðarinnar sem eru aðallega skordýr, áttfætlur og sniglar.

Tilvísanir 

Margfætlur
Fjölfætlur á Íslandi
Túntvífætla

Túntvífætla (fræðiheiti; Polydesmus inconstans) er þúsundfætlutegund sem er upprunnin frá Evrópu. Á Íslandi finnst hún aðallega á suðurlandi. Hún lifir aðallega á rotnandi plöntuleifum.

Tilvísanir 

Þúsundfætlur
Fjölfætlur á Íslandi
Bandaríska karlalandsliðið í körfuknattleik

Bandaríska karlalalandsliðið í körfuknattleik er fulltrúi Bandaríkjanna á alþjóðamótum í körfuknattleik karla. Liðið er það sigursælasta á Ólympíuleikunum frá upphafi og var ósigrað allt til ársins 1972 þegar það tapaði á lokasekúndum í úrslitaleik gegn Sovétríkjunum. 

Árið 1992 fékk liðið gælunafnið Draumaliðið (Enska: Dream Team) þegar NBA leikmenn fengu að vera hluti af leikmannahóp í fyrsta sinn eftir að FIBA breytti regluverki sínu. Árið 2006 töpuðu Bandaríkin undanúrslitaleik Heimsmeistaramótsins gegn Grikkjum í Japan 95-101. Bæði 2010 og 2014 urðu Bandaríkin hins vegar aftur heimsmeistarar.

Titlar

Heimsmeistaramót
Gull (5): 1954, 1986, 1994, 2010, 2014
Silfur (3): 1950, 1959, 1982
Brons (4): 1974, 2006, 1998, 1990

Ólympíuleikarnir
Gull (16): 1936, 1948, 1952, 1956, 1960, 1964, 1968, 1976, 1984, 1992, 1996, 2000, 2008, 2012, 2016, 2021
Silfur: 1972
Brons (2): 1988, 2004

Heimildir

Karlalandslið í Körfuknattleik
Geimher Bandaríkjanna

Geimher Bandaríkjanna er geimher Bandaríkjahers, einn af sex heröflum Bandaríkjanna og ein af sex einkennisþjónustum Bandaríkjanna. Geimherinn er auk þess eini sjálfstæði geimher heims, eins og sakir standa. Geimherinn heyrir undir flughermáladeild varnarmálaráðuneytisins. Geimherinn er minnsti herafli Bandaríkjanna, með tæplega 5.000 liðsmenn og 77 geimför á sínum snærum.

Geimherinn á rætur að rekja til Geimstjórnstöðvar bandaríska flughersins sem var komið á fót árið 1982. Hlutverk stjórnstöðvarinnar var að sjá um gervihnattaþjónustu hersins. Sérstakur geimher var þó ekki formlega stofnaður fyrr en Donald Trump undirritaði Lög um bandaríska geimherinn 20. desember 2019.

Bandaríski herinn
Myndprjón

Myndprjón er prjón með Intarsia tækni þar sem myndir eða mynstur eru prjónuð með því að prjóna einn lit í einu, ekki eins og í venjulegu útprjóni (tvíbandaprjóni) þar sem tveir litir eru prjónaðir saman. Tíglamynstur (argyle) á háa skoska sokka var fyrr á tímum prjónað með myndprjóni með sléttu prjóni. Á Íslandi var prjónað myndprjón með garðaprjóni í rósaleppa sem notaðir voru sem innlegg (íleppar) í skinnskó.

Heimildir
 Hélène Magnússon, & Skúli Magnússon. (2006). Rósaleppaprjón í nýju ljósi.
 Rósaleppaprjón séríslenskt myndprjón? Hugur og hönd - 1. tölublað (01.06.1996) bls. 26-28 
 Hélene Magnússon, Íleppamunstur, Hugur og hönd - 1. tölublað (01.06.2006)  bls. 36-39 
 Peysa með barðaprjóni, Hugur og hönd - 1. tölublað (01.06.1987) 

prjón
Peacock

Peacock er bandarísk streymisveita sem opnaði aðgang 15. júlí 2020 í Bandaríkjunum. Á streymisveitunni má finna efni frá NBC og Universal. Meðal efnis á veitunni er The Office, Parks and Recreation, 30 Rock, Superstore, Brooklyn Nine Nine, Cheers, Frasier, Everybody Loves Raymond og The King of Queens. Veitan varð mjög vinsæl þegar hún fékk streymisréttin af Ólympíuleikunum 2021. 

Veitan er sjöunda vinsælasta streymisveita í heimi. Veitan er ekki fáanleg á Íslandi.
Streymisveitur
Stofnað 2020
NBC
Universal
Djöfull

Djöfull (úr latínu diabolos „rógberi“), demón (úr grísku δαίμων daímón „guðlegur andi“), púki eða ári er vættur, oftast illur, sem kemur víða fyrir í goðsögum, dultrú, skáldskap og þjóðtrú. Djöflar koma fyrir í trúarbrögðum fornþjóða í Austurlöndum nær og abrahamískum trúarbrögðum sem skaðlegir andar sem hrekkja fólk og valda sjúkdómum, freista þess til að syndga gegn guði, eru hjálparandar illra norna og galdramanna og taka yfir líkama fólks (andsetning).

Í Biblíunni er Satan nefndur „Djöfullinn“, en annars koma djöflar ekki víða fyrir nema í Opinberunarbókinni. Hins vegar koma þar oft fyrir englar Satans. Sumir kristnir guðfræðingar hafa því túlkað djöfla sem „fallna engla“.

Goðsagnaverur
Raphaël Varane

Raphaël Xavier Varane (fæddur 25 apríl 1993) er franskur knattspyrnumaður sem spilar sem varnarmaður fyrir Franska karlalandsliðið í knattspyrnu og Manchester United. Hann spilaði áður fyrir franska félagsliðið Lens tímabilið 2010-2011 og fyrir spænska félagsliðið Real Madrid frá 2011-2021. Varane á 79 leiki á baki fyrir Franska landsliðið og var í sigurliði Frakklands á Heimsmeistaramót landsliða í knattspyrnu karla 2018.

Franskir knattspyrnumenn
Þórður Jónsson (smiður)

Þórður Jónsson (1874-1962) var smiður og bóndi á Mófellsstöðum í Skorradal. Hann varð blindur sjö ára gamall af völdum sjúkdóms. Hann hóf snemma smíðastörf og notaði í fyrstu á þau fjögur verkfæri sem til voru á heimili hans en það voru hamar, naglbítur, þjöl og sög. Hann gerði við tæki og smíðaði hrífur, orf, laupa, klyfbera og fleiri nytjatól. Á tvítugsaldri var hann fenginn til aðstoðar við smíði íbúðarhúss að Grund í Skorradal og þreifaði þar á handverkfærum sem hann hafði ekki kynnst áður. Hann lagði þau á minnið og hóf að smíða eigin áhöld og tók að sér viðameiri smíði. Þórður smíðaði ýmsa muni og áhöld, meðal annar smíðaði hann flókna sögunarvél eftir að hafa þreifað á slíkri vél á verkstæði í Reykjavík. Árið 2005 var haldin sýning í Safnahúsi Borgarness á smíðisgripum Þórðar.

Heimildir
 Smíðagripir blinds þjóðhaga, Morgunblaðið 11 október 2005
 Þórður blindi  Vísir Sunnudagsblað - 46. blað (12.11.1939)
 Póstkort af Þórði blinda við sögunarvél sem hann smíðaði (frá 1910 til 1920)